Semnele austerității: Polițiștii din Ilfov, somați să-și raționalizeze consumul de energie și să ”utilizeze eficient” ștergătoarele de picioare

Inspectoratul Județean de Poliție Ilfov a trimis săptămâna trecută o circulară către toate secțiile de poliție din județ prin care le cere acestora să își raționalizeze consumul de curent electric la 600 kw/lună pentru posturile din rural și 1.500 kw/lună pentru cele orășenești, potrivit unui document consultat de G4Media.ro.

Circulara le cere polițiștilor ilfoveni să închidă lumina din birouri chiar și la ”părăsirea pentru scurtă durată a acestora”, stingerea becurilor pe holuri și în toalete când lumina naturală e suficientă, precum și ”utilizarea rațională a aparatelor electronice de încălzire”.

Mai mult, pornirea aparatelor de aer condiționat se va putea face ”strict când e nevoie și la o diferență de 5 grade față de temperatura exterioară pe modul econom”. De asemenea, e strict interzisă aerisirea camerelor cât timp aparatul de aer condiționat e pornit.

Încălzirea posturilor de poliție va putea fi făcută doar în ”perioada de încălzire dintre 1 noiembrie și 31 martie”, mai arată documentul trimis polițiștilor din Ilfov.

Polițiștii sunt îndemnați, de asemenea, să utilizeze ”eficient” ștergătoarele de picioare de la intrarea în posturi pentru a limita murdărirea covoarelor, precum și să închidă bine ferestrele pentru a evita spargerea din cauza vântului puternic.

În cazul nerespectării normei de consum legale, șefii de post sunt răspunzători, arată documentul citat.